SHBA: Demokratët dhe ndryshimet e pritshme në politikën e jashtme
Ekspertët thonë se përparimi në çështje të tilla do të varet shumë edhe nga vetë Presidenti Bush
Të rinuar nga fitorja në zgjedhjet e 7 nëntorit, demokratët po përgatiten tani të punojnë për ndryshime në politikën e jashtëme amerikane, sidomos për luftën në Irak. Demokratë të tillë të rëndësishëm, si senatori Karl Levin, i cili pritet të kryesojë komisionin e senatit për forcat e armatosura, po bëjnë thirrje për një tërheqje me faza të trupave amerikane. Por ende nuk dihet nëse në Kongres do të mund të formohet një shumicë e tillë nga të dyja partitë. Bashkëpunimi mes dy partive lulëzoi gjatë dekadave të para të Luftës së Ftohtë, kur demokratët dhe republikanët ishin të bashkuar në përpjekjet për të frenuar ekspansionin sovjetik dhe atë komunist. Lufta në Irak nuk ka nxitur ndonjë konsensus të tillë. Por në disa diskutime të zhvilluara ditët e fundit një Uashington, folësit kanë theksuar se fitorja e demokratëve në zgjedhje mund të çojë në formulimin e një politike të jashtëme që ka mbështetjen e të dyja partive. Megjithatë, Lorenc Korb, ish zyrtar i administratës Reagan, thotë se në një masë të madhe kjo do të varet nga vetë Presidenti Bush. Hyrja në bisedime me shtetet e papërgjegjëshme si Koreja e Veriut dhe Irani mund të jetë po ashtu një çështje për të cilën do të ngulin këmbë demokratët. Kongresmeni Tom Lantosh, i cili pritet të jetë kryetar i komisionit të Dhomës së Përfaqësuesve për Marrëdhëniet Ndërkombëtare, është shprehur fuqimisht për dialog me vendet me të cilat Shtetet e Bashkuara kanë mosmarrëveshje. Këtë pikpamje e mbështesin edhe demokratë të tjerë si kongresmeni Xhim MakGovern. Ai i tha Zërit të Amerikës se Uashingtoni duhet të hyjë në bisedime me kundërshtarë të tillë si Irani. Lufta në Irak do të jetë tema dominuese në politikën e jashtëme amerikane. Si demokratët, edhe republikanët, duke përfshirë presidentin, po presin tani raportin që do të paraqesë komisioni dypartiak Bejker-Hamilton për të parë se çfarë strategjie të re do të propozojë ai.//ii